यूपी चुनाव की तारीखें घोषित होने के दो हफ्ते के भीतर ही सारी हकीकत सामने आ गयी है कि विधानसभा चुनावों की लड़ाई के असली महारथी कौन हैं। रियासत के अनुसार वैसे तो हर दल के नेता अपने दल की सरकार बनने की ढींगे हांकते हैं, लेकिन हकीकत यह है कि कुशती का अखाड़ा हो या फिर चुनाव का मैदान लड़ाई तो दो के ही बीच होती है। भ्रष्टाचार के गर्म थपेड़े झेलती कांग्रेस हो या फिर दागियों की पनाहगाह बनी भाजपा, सिर से पांव तक करपसन में डूबी बसपा और सत्ता सुख भोगने को उतावली सपा या फिर सूबे के दर्जनों छोटे दल जो बड़े-बड़ों के समीकरण बिगाड़ने की ताल ठोंकते हैं लेकिन असलियत यह है कि यूपी की चुनावी जंग समाजवादी पार्टी और बसपा के बीच सिमट गई है। चुनाव पूर्व के सर्वेक्षण ने भी सपा-बसपा को ही यूपी की लड़ाई का मेन खिलाड़ी बताया है। देश के दो बड़े दल कांग्रेस और भाजपा कहीं न कहीं इन दो दलों का पिछलग्गू बने दिखाई दे रहे हैं। वहीं तीसरे मोर्चे का कहीं अता-पता ढूंढे नहीं मिल रहा है।